CELEX: 52012PC0567
Language: mt
Date: 2012-10-03
Title: Proposta għal DEĊIŻJONI TAL-KUNSILL li temenda d-Deċiżjoni 2009/790/KE li tawtorizza lill-Polonja biex testendi l-applikazzjoni ta’ miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52012PC0567
		
			Proposta għal DEĊIŻJONI TAL-KUNSILL li temenda d-Deċiżjoni 2009/790/KE li tawtorizza lill-Polonja biex testendi l-applikazzjoni ta’ miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2012/0567 final - 2012/0272 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Ir-raġunijiet u l-għanijiet
tal-proposta
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud[1] (minn hawn 'il quddiem “id-Direttiva
tal-VAT”), il-Kunsill, li jaġixxi unanimament fuq proposta
mill-Kummissjoni, jista' jawtorizza lil kwalunkwe Stat Membru li japplika
miżuri speċjali għal deroga mid-dispożizzjonijet ta' dik
id-Direttiva, sabiex jissimplifika l-proċedura għall-ġbir
tal-VAT jew sabiex jipprevjeni ċerti tipi ta' evażjoni jew evitar
tat-taxxa.
Permezz ta’ ittra rreġistrata mal-Kummissjoni
fit-12 ta’ April 2012, il-Polonja talbet għal
awtorizzazzjoni biex tkompli teżenta lil persuni taxxabbli li d-dħul
annwali tagħhom mhuwiex ogħla mill-ekwivalenti fil-valuta nazzjonali
għal EUR 30 000 bir-rata tal-konverżjoni fil-jum
tal-adeżjoni tagħha. Skont l-Artikolu 395(2) tad-Direttiva
tal-VAT, il-Kummissjoni infurmat lill-Istati Membri l-oħrajn bit-talba
tal-Polonja permezz ta' ittri li jġibu d-data tas-17 u
t-18 ta' Lulju 2012. Permezz ta’ ittra li ġġib id-data
tad-19 ta’ Lulju 2012, il-Kummissjoni nnotifikat lill-Polonja li
kellha l-informazzjoni kollha meħtieġa biex tqis it-talba.
Kuntest ġenerali
Il-Kapitolu 1 tat-Titolu XII tad-Direttiva
tal-VAT jagħti l-possibbiltà lill-Istati Membri li japplikaw skemi
speċjali għall-impriżi żgħar, inkluża
l-possibbiltà li jeżentaw lil persuni taxxabbli b'inqas minn ċertu
dħul annwali. Din l-eżenzjoni timplika li persuna taxxabbli ma
għandhiex għalfejn iżżomm il-VAT fuq il-provvisti
tagħha u, konsegwentement, ma tistax tnaqqas il-VAT minn fuq l-elementi
produttivi tagħha.
Skont l-Artikolu 287(14) tad-Direttiva
tal-VAT, il-Polonja tista' tagħti eżenzjoni mill-VAT lill-persuni
taxxabbli li d-dħul annwali tagħhom mhuwiex iktar mill-ekwivalenti
fil-valuta nazzjonali għal EUR 10 000 bir-rata
tal-konverżjoni fil-jum tal-adeżjoni tagħha.
Fl-2009, il-Polonja talbet għal deroga sabiex
tissimplifika l-obbligazzjonijiet tal-VAT għan-negozjanti
ż-żgħar u sabiex tiffaċilita l-ġbir tat-taxxa
għall-amministrazzjoni tat-taxxa nazzjonali. Permezz
tad-Deċiżjoni tal-Kunsill 2009/790/KE
tal-20 ta' Ottubru 2009[2]
il-Kunsill awtorizza lill-Polonja sabiex teżenta mill-VAT lill-persuni
taxxabbli li d-dħul annwali tagħhom mhuwiex ogħla
mill-ekwivalenti fil-valuta nazzjonali għal EUR 30 000
sal-31 ta' Diċembru 2012. Din l-iskema hija fakultattiva
għall-persuni taxxabbli.
Il-Polonja issa talbet għal estensjoni ta'
dik il-miżura.
Fil-proposta tagħha għal Direttiva biex
jiġu ssimplifikati l-obbligazzjonijiet tal-VAT
tad-29 ta' Ottubru 2004 (COM(2004)728 finali), il-Kummissjoni
inkludiet dispożizzjonijiet maħsuba biex jippermettu lill-Istati
Membri li jeżentaw lill-persuni taxxabbli li d-dħul annwali
tagħhom ma jkunx jaqbeż EUR 100 000, bil-possibbiltà li dan
l-ammont jiġi aġġornat kull sena. Madankollu, f'dan l-istadju,
il-Kunsill għadu ma laħaqx ftehim fuq dik il-proposta.
Mill-informazzjoni pprovduta mill-Polonja, jidher
li kważi 70 000 persuna taxxabbli bbenefikat minn eżenzjoni
tal-VAT b’riżultat tal-applikazzjoni tal-miżura u wasslet għal
tnaqqis stmat fuq l-ammont globali tad-dħul baġitarju tal-Istat
mill-VAT ta’ madwar 0,14%. Għaldaqstant, qed jiġi propost li
tiġi estiża d-deroga għal perjodu ieħor
sal-31 ta' Diċembru 2015 l-iktar kmieni jew sa meta
tidħol fis-seħħ Direttiva dwar il-limiti tad-dħul annwali
li inqas minnu persuna taxxabbli tista' tkun eżentata mill-VAT.
Id-dispożizzjonijiet eżistenti
fil-qasam tal-proposta
Fl-2004, il-Kummissjoni għamlet proposta li
żżid il-limitu tad-dħul annwali disponibbli għall-Istati
Membri (COM(2004) 728 finali) għall-eżenzjoni mill-VAT
tal-persuni taxxabbli għal EUR 100 000. 
Konsistenza mal-politiki u l-għanijiet
l-oħra tal-Unjoni
Mhux applikabbli.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Il-konsultazzjoni mal-partijiet interessati
Mhux rilevanti.
Ġbir u użu tal-kompetenzi
Ma kienx hemm bżonn ta' esperti esterni.
Valutazzjoni tal-impatt
Il-proposta għal Deċiżjoni
tal-Kunsill għandha l-għan li tkompli miżura ta'
simplifikazzjoni li tneħħi ħafna mill-obbligazzjonijiet tal-VAT
għan-negozji li joperaw bi dħul annwali li mhuwiex ogħla
mill-ekwivalenti fil-valuta nazzjonali għal EUR 30 000, u
għalhekk għandha potenzjal għal impatt pożittiv.
Minħabba l-kamp ta’ applikazzjoni strett
tad-deroga u l-applikazzjoni limitata fiż-żmien, il-kamp ta’
applikazzjoni jkun limitat fi kwalunkwe każ.
3.           ELEMENTI LEGALI TAL-PROPOSTA
Sommarju tal-azzjoni proposta
Awtorizzazzjoni għall-Polonja biex tkompli tapplika
miżura derogatorja mid-Direttiva tal-VAT fir-rigward tal-miżura ta'
simplifikazzjoni għan-negozju bi dħul annwali li ma jkunx aktar
mill-ekwivalenti fil-valuta nazzjonali għal EUR 30 000 bir-rata
tal-konverżjoni fil-jum tal-adeżjoni tagħha.
Bażi legali
L-Artikolu 395 tad-Direttiva tal-VAT.
Il-prinċipju tas-sussidjarjetà
Il-proposta taqa’ taħt il-kompetenza
esklużiva tal-Unjoni Ewropea. Għalhekk, il-prinċipju
tas-sussidjarjetà ma japplikax.
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għar-raġunijiet li ġejjin.
Id-Deċiżjoni tikkonċerna
awtorizzazzjoni mogħtija lil Stat Membru wara talba li għamel hu
stess u ma tikkostitwixxi l-ebda obbligu.
Minħabba l-kamp ta’ applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
L-istrumenti proposti: Deċiżjoni
tal-Kunsill.
Skont l-Artikolu 395 tad-Direttiva tal-VAT,
deroga mir-regoli komuni tal-VAT hija possibbli biss bl-awtorizzazzjoni
tal-Kunsill li jkun qiegħed jaġixxi b'mod unanimu fuq proposta
mill-Kummissjoni. Barra minn hekk, Deċiżjoni tal-Kunsill hija l-aktar
strument adattat peress li tista' tiġi indirizzata lill-Istati Membri
individwali.
4.           IMPLIKAZZJONI BAĠITARJA

Il-proposta ma għandha l-ebda implikazzjoni
fuq il-baġit tal-UE. 
5.           ELEMENTI FAKULTATTIVI 
Klawżola ta’ analiżi/ta’
reviżjoni/sunset
Il-proposta tinkludi klawżola sunset.
2012/0272 (NLE)
Proposta għal
DEĊIŻJONI TAL-KUNSILL
li temenda d-Deċiżjoni 2009/790/KE
li tawtorizza lill-Polonja biex testendi l-applikazzjoni ta’ miżura
speċjali ta’ deroga mill-Artikolu 287 tad-Direttiva 2006/112/KE
dwar is-sistema komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 291(2)
tiegħu,
Wara li kkunsidra d-Direttiva
tal-Kunsill 2006/112/KE tat-28 ta’ Novembru 2006 dwar
is-sistema komuni ta’ taxxa fuq il-valur miżjud ([3]), u b’mod partikolari
l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       F'ittra rreġistrata
mal-Kummissjoni fit-12 ta’ April 2012, il-Polonja talbet
għal awtorizzazzjoni għal miżura ta' deroga
mill-Artikolu 285 tad-Direttiva 2006/112/KE sabiex tkompli
teżenta lil persuni taxxabbli mit-taxxa fuq il-valur miżjud (VAT) li
d-dħul annwali tagħhom mhuwiex ogħla mill-ekwivalenti fil-valuta
nazzjonali għal EUR 30 000 bir-rata tal-konverżjoni fil-jum
tal-adeżjoni.Permezz ta’ dik il-miżura, dawk il-persuni taxxabbli se
jkomplu jiġu eżentati minn ċerti obbligazzjonijiet jew
mill-obbligazzjonijiet kollha fir-rigward tal-VAT imsemmija fil-Kapitoli 2
sa 6 tat-Titolu XI tad-Direttiva 2006/112/KE.
(2)       Il-Kummissjoni infurmat
lill-Istati Membri l-oħra permezz ta' ittri li jġibu d-data tas-17 u
t-18 ta' Lulju 2012 bit-talba magħmula mill-Polonja.
Permezz ta’ ittra li ġġib id-data
tat-19 ta’ Lulju 2012, il-Kummissjoni nnotifikat lill-Polonja li
kellha l-informazzjoni kollha meħtieġa biex tqis it-talba.
(3)       Skont il-punt (14)
tal-Artikolu 287 tad-Direttiva 2006/112/KE, il-Polonja tista’
tagħti eżenzjoni mill-VAT lill-persuni taxxabbli li d-dħul
annwali tagħhom mhuwiex għola mill-ekwivalenti fil-munita nazzjonali
għal EUR 10 000 bir-rata tal-konverżjoni fil-jum tal-adeżjoni
tagħha.
(4)       Permezz
tad-Deċiżjoni tal-Kunsill 2009/790/KE
tal-20 ta’ Ottubru 2009 li tawtorizza lir-Repubblika tal-Polonja
biex tapplika miżura ta’ deroga mill-Artikolu 287
tad-Direttiva 2006/112/KE dwar is-sistema komuni ta' taxxa fuq il-valur
miżjud[4],
il-Polonja kienet awtorizzata, sal-31 ta' Diċembru 2012 u
bħala miżura ta' deroga, li teżenta mill-VAT lill-persuni
taxxabbli li d-dħul annwali tagħhom mhuwiex ogħla
mill-ekwivalenti fil-valuta nazzjonali għal EUR 30 000 bir-rata
tal-konverżjoni fil-jum tal-adeżjoni tagħha. Peress li dan
il-limitu ogħla rriżulta f’obbligazzjonijiet tal-VAT imnaqqsa
għall-iżgħar negozji, filwaqt li dawn tal-aħħar
għadhom jistgħu jagħżlu l-arranġamenti normali tal-VAT
skont l-Artikolu 290 tad-Direttiva 2006/112/KE, il-Polonja
għandha tiġi awtorizzata biex tapplika l-miżura għal
perjodu limitat ieħor.
(5)       Fil-proposta tagħha
tad-29 ta’ Ottubru 2004 għal Direttiva tal-Kunsill li
temenda d-Direttiva 77/388/KEE bil-għan li tissimplifika
l-obbligazzjonijiet tat-taxxa fuq il-valur miżjud[5], il-Kummissjoni inkludiet
dispożizzjonijiet li għandhom l-għan li jippermettu lill-Istati
Membri li jiffissaw limitu annwali ta’ dħul għall-iskema ta’
eżenzjoni mill-VAT sa EUR 100 000 jew l-ekwivalenti fil-valuta
nazzjonali, bil-possibbiltà li dan l-ammont jiġi aġġornat kull
sena. It-talba għal estensjoni ppreżentata mill-Polonja hija
kompatibbli ma’ dik il-proposta.
(6)       Mill-informazzjoni pprovduta
mill-Polonja, il-miżura wasslet għal tnaqqis stmat fuq l-ammont
globali fid-dħul baġitarju mill-VAT ta’ madwar 0,14%.
(7)       Id-deroga ma għandha l-ebda
impatt fuq ir-riżorsi proprji tal-Unjoni li jirriżultaw mill-VAT.
(8)       Id-Deċiżjoni 2009/790/KE
għandha għalhekk tiġi emendata skont dan,
ADOTTA DIN ID-DEĊIŻJONI: 
Artikolu 1
Fl-Artikolu 2
tad-Deċiżjoni 2009/790/KE, id-data
"31 ta' Diċembru 2012" tinbidel għad-data
"31 ta' Diċembru 2015".
Artikolu 2
Din id-Deċiżjoni hija indirizzata
lir-Repubblika tal-Polonja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.
[2]               ĠU L 283, 30.10.2009, p. 53.
[3]               ĠU L 347, 11.12.2006, p. 1.
[4]               ĠU L 283,
30.10.2009, p. 53.
[5]               COM(2004) 728 finali